Seun sterk tuis aan | Netwerk24
Seun sterk tuis aan
Deur Alet Van Der Walt 08 Oktober 2019 06:00
Yolandi Duminy met haar seuns, Müller (2) en Johan (4).Foto: Verskaf
"Ek twyfel nie dat Jesus my kind aangeraak het en gesond gemaak het nie."
Só sê Pieter Duminy, 'n boer van Viljoenskroon, nadat sy vierjarige seuntjie, Johan, Woensdag (02/10) uit die Netcare Sunninghill-hospitaal in Johannesburg ontslaan is. Hy is daar vir Guillain-Barré-sindroom behandel.
Johan het op Saterdag 14 September begin siek word en gesukkel om te loop. Hy is die volgende dag in Klerksdorp in die hospitaal opgeneem, waar sy toestand verswak het.
Op 18 September is hy na die hoësorgeenheid van die Netcare Sunninghill-hospitaal oorgeplaas.
Guillain-Barré-sindroom is op Vrydag 20 September by Johan diagnoseer.
"Dit was vir ons bitter sleg toe ons hoor Johan se een long het platgeval en hy sukkel om asem te haal," sê Duminy. Johan was op suurstof en buisvoeding en het gesukkel om asem te haal.
"Die siekte val die senuweestelsel aan en hy kon nie die slym in sy longe uithoes nie. Hy kon letterlik in die slym versmoor het."
Duminy sê Guillain-Barré-sindroom is nie noodwendig lewensbedreigend nie, maar die dokters wat Johan behandel het, sê dit is 'n wonderwerk hoe vinnig hy herstel het.
"Ons moet die Here die eer hiervoor gee en ook elke mens wat vir ons gebid het, bedank," sê hy.
Yolandi Duminy, Johan se ma, sê Christene van oor die wêreld heen het vir Johan se genesing gebid.
Dit was vir ons 'n vreemde siektetoestand en dit maak dit nog erger, sê Duminy.
Vandat die siekte by hom diagnoseer is en hy die regte behandeling gekry het, het hy vinnig herstel.
Johan is Woensdag uit die hospitaal ontslaan nadat hy 'n week lank in die hoësorgeenheid en nog 'n paar dae in die algemene saal was.
Volgens Duminy kan dit mense met die sindroom van ses weke tot bykans twee jaar neem om ten volle te herstel.
Johan is 'n baie teruggetrokke en skaam kind wat mense nie maklik vertrou nie, sê sy pa.
Hy is 'n regte plaasseuntjie en het toestemming gekry om sy geliefde knipmes by hom in die hospitaal te hou.
Johan is nou by die huis en sal gereeld fisioterapie moet kry om te verseker dat hy ten volle herstel.